##### מבקר המדינה

## דין וחשבון על תוצאות ביקורת חשבונות המועמדים שהשתתפו בבחירות המיוחדות לראש המועצה האזורית שומרון באוגוסט 2015

## על פי חוק הרשויות המקומיות (מימון בחירות), התשנ"ג-1993



**מבקר המדינה**

# האגף לביקורת בחירות ומימון מפלגות

**דין וחשבון על תוצאות ביקורת חשבונות המועמדים שהשתתפו בבחירות המיוחדות לראש המועצה האזורית שומרון באוגוסט 2015**

דוח ביקורת לפי חוק הרשויות המקומיות (מימון בחירות), התשנ"ג-1993



ירושלים, אדר ב' התשע"ו, אפריל 2016

מס' קטלוגי 16-204

**דוח מיוחד:** ISSN 0793-1948

ניתן להוריד גרסה אלקטרונית של דוח זה מאתר האינטרנט של
משרד מבקר המדינה

[www.mevaker.gov.il](http://www.mevaker.gov.il/)

תוכן העניינים

דין וחשבון על תוצאות ביקורת חשבונות
המועמדים שהשתתפו בבחירות המיוחדות לראש המועצה האזורית שומרון באוגוסט 2015

כללי 6

עיקרי הממצאים 7

תוצאות ביקורת חשבונות המועמדים 9

נתונים על התרומות שקיבלו המועמדים 11

**דין וחשבון על תוצאות ביקורת חשבונות המועמדים שהשתתפו בבחירות המיוחדות לראש המועצה האזורית שומרון
באוגוסט 2015**

לפי חוק הרשויות המקומיות (מימון בחירות), התשנ"ג-1993



**מדינת ישראל**



**יוסף חיים שפירא, שופט (בדימ')**

מבקר המדינה ונציב תלונות הציבור

חוק הרשויות המקומיות
(מימון בחירות), התשנ"ג-1993

דוח על תוצאות ביקורת חשבונות
המועמדים שהשתתפו בבחירות המיוחדות לראש המועצה האזורית שומרון באוגוסט 2015

כללי

1. ב-4.8.15 התקיימו בחירות מיוחדות לראש המועצה האזורית **שומרון** עקב התפטרות ראש המועצה המכהן. בבחירות לראשות המועצה האזורית התמודדו שני מועמדים: יוסי דגן ושריה דמסקי. בבחירות אלה זכה **יוסי דגן**.

2. לפי סעיף 23(א) לחוק הרשויות המקומיות (מימון בחירות), התשנ"ג-1993 (להלן - החוק), על מבקר המדינה למסור ליושב ראש הכנסת, לא יאוחר משמונה חודשים אחרי הבחירות לרשויות המקומיות, דוח בדבר תוצאות ביקורת החשבונות של המועמדים שהשתתפו בבחירות.

3. בחוק הוסדר מימון מאוצר המדינה למשתתפים בבחירות לרשויות המקומיות שעליהם נמנים: סיעה, רשימה, מועמד לראש מועצה אזורית ומועמד בבחירות מיוחדות לראש רשות (להלן בדוח זה - 'המועמדים').

4. במקביל להסדרת מימון מאוצר המדינה מוטלים על המועמדים הגבלות בקשר להוצאותיהם ולהכנסותיהם, וחשבונותיהם עומדים לביקורת מבקר המדינה. בדוח שעל מבקר המדינה למסור לפי החוק, עליו לקבוע אם המועמדים ניהלו מערכת חשבונות בהתאם להנחיותיו, אם הוצאות הבחירות שלהם היו בגבולות התקרה שנקבעה בחוק ואם ההכנסות שקיבלו היו בגבולות שנקבעו בחוק.

5. בחוק נקבע כי על המועמדים למסור למבקר המדינה, לא יאוחר מתום שלושה חודשים אחרי הבחירות, את חשבונותיהם ואת הדוחות הכספיים שלהם לתקופת הבחירות בצירוף חוות דעת של רואה חשבון בדבר תקינותם ושלמותם ובדבר ניהול מערכת חשבונות בהתאם להנחיות מבקר המדינה.

6. על כל המועמדים במועצות אזוריות, שמספר בעלי זכות הבחירה בהן עולה על 5,000, הוטל למנות רואי חשבון בעצמם ועל חשבונם. מספר בעלי זכות הבחירה במועצה האזורית **שומרון** גדול מ-5,000.

7. לפי סעיף 7(ב) לחוק, מועמד הזכאי למימון ממלכתי, יקבל תוך 20 ימים מיום פרסום תוצאות הבחירות, 85% מסכום המימון המגיע לו בניכוי המקדמה שניתנה לו, אם ניתנה. אם הדוח של מבקר המדינה חיובי, זכאי המועמד לקבל את יתרת המימון הממלכתי (15%) מיד לאחר מסירת הדוח. עוד נקבע בחוק, כי כאשר מבקר המדינה קובע כי הדוח אינו חיובי (מחמת אי-עמידה באחת משלוש הדרישות האמורות), יורה שר הפנים כי לא תשולם למועמד יתרת המימון הממלכתי. ואולם מבקר המדינה רשאי להמליץ לשר להקטין את הסנקציה הכספית ולקבוע שחלק מיתרת המימון ישולם, בהתחשב באופי החריגה, בהיקפה ובנסיבות המקרה, והשר יורה לשלם את הסכום בהתאם להמלצת מבקר המדינה.

8. החוק קובע כי ההוראות בדבר ניהול החשבונות, ביקורת החשבונות, הגבלת ההוצאות וההכנסות וביקורת מבקר המדינה חלות גם על מועמדים שלא קיבלו מימון מאוצר המדינה, בין שלא ביקשוהו ובין שלא היו זכאים לו מחמת שלא מילאו תנאים מוקדמים מסוימים הקבועים בחוק. כך גם חלה על כל המועמדים חובת הגשת דוח כספי למבקר המדינה.

9. הדוח עוסק, כאמור, בשני מועמדים שהשתתפו בבחירות.

10. (א) שני המועמדים מסרו למבקר המדינה דוחות כספיים לתקופת הבחירות בצירוף חוות דעת של רואה החשבון.

(ב) המימון הממלכתי שהמועמדים זכאים לו מסתכם בכ-1.5 מיליון ש"ח. על פי הדוחות הכספיים של המועמדים שהוגשו למשרדי הסתכמו הוצאותיהם של המועמדים בכ-1.87 מיליון ש"ח.

להלן יפורטו עיקרי הממצאים לגבי שני המועמדים שהגישו דוחות כספיים.

עיקרי הממצאים

11. תוצאות ביקורת החשבונות של המועמדים נקבעו על פי אלה: הדוחות הכספיים שמסרו; חוות הדעת של רואה החשבון שבדק את החשבונות שצורפו לדוחות הכספיים; בדיקת חשבונות המועמדים; בדיקות ובירורים משלימים שעשו עובדי משרדי; השלמות, תיקונים והסברים של המועמדים ותצהירים של המועמדים לפי סעיף 15 לפקודת הראיות [נוסח חדש], התשל"א-1971 שהתקבלו כראיה לפי סעיף 21(ה) לחוק.

הנחיות מבקר המדינה

12. (א) לפי החוק, על המועמדים לנהל את מערכת החשבונות שלהם בהתאם להנחיות מבקר המדינה.

 (ב) שני המועמדים ניהלו את מערכת חשבונותיהם בהתאם להנחיות מבקר המדינה.

הוצאות

13. (א) החוק קובע תקרה להוצאותיהם של המועמדים לפי נוסחאות המפורטות בו.

(ב) הוצאות הבחירות המדווחות של שני המועמדים היו בגבולות תקרת ההוצאות המותרת.

הכנסות

14. (א) החוק אוסר קבלת תרומות מתאגידים הן בארץ הן בחוץ לארץ וממי שאינו רשום במרשם האוכלוסין המתנהל לפי חוק מרשם אוכלוסין, התשכ"ה-1965. כמו כן, מגביל החוק את סכום התרומה המותרת מיחיד. בין בחירות לבחירות סכום התרומה המרבי שמותר למועמד לקבל מיחיד ומבני ביתו הסמוכים על שולחנו הוא 5,000 ש"ח. במקרה שמועמד מסיים את מערכת הבחירות בגירעון ניכר והוא לא נתן הסבר אשר הניח את דעתו של מבקר המדינה באשר למקורות כיסוי הגירעון - יש בגירעון משום תרומה אסורה בניגוד להוראות סעיף 16 לחוק.

(ב) ההכנסות של שני המועמדים, כפי שדווחו, היו בגבולות האמורים בסעיף 16 לחוק לעניין קבלת תרומות.

דוחות על תוצאות ביקורת חשבונות המועמדים

יוסי דגן

המועמד קיבל כ-63% מקולות הבוחרים, נבחר לעמוד בראשות המועצה האזורית וזכאי למימון מאוצר המדינה.

על פי הדוח הכספי שלו, הסתכמו הכנסותיו בתקופת הבחירות ב-1,110,198 ש"ח, מהן 946,981 ש"ח מימון ממלכתי מאוצר המדינה, 67,217 ש"ח "הלוואת בעלים" ו-96,000 ש"ח מתרומות, והוצאותיו בתקופת הבחירות הסתכמו ב-1,115,198 ש"ח. המועמד סיים את תקופת הבחירות בגירעון בסכום של 5,000 ש"ח.

בעקבות הביקורת, הסתכמו הכנסותיו בתקופת הבחירות ב-1,042,981 ש"ח, מהן 946,981 ש"ח מימון ממלכתי מאוצר המדינה ו-96,000 ש"ח מתרומות, והוצאותיו בתקופת הבחירות הסתכמו ב-1,120,605 ש"ח. המועמד סיים את תקופת הבחירות בגירעון בסכום של 77,624 ש"ח.

המועמד ניהל את חשבונותיו בהתאם להנחיות מבקר המדינה.

על פי סעיף 15 לחוק תקרת ההוצאות למועמד היתה 1,893,962 ש"ח. הוצאות הבחירות של המועמד בתקופת הבחירות היו בגבולות שנקבעו בסעיף 15 לחוק.

גירעון המועמד הסתכם כאמור ב-77,624 ש"ח. הסברי המועמד בדבר אופן כיסוי הגירעון הניחו את דעתי. לפיכך הכנסותיו בתקופת הבחירות היו בגבולות שנקבעו בסעיף 16 לחוק לעניין קבלת תרומות.

לפיכך ניתן דוח חיובי לגבי תוצאות ביקורת חשבונות המועמד בתקופת הבחירות.

שריה דמסקי

המועמד קיבל כ-37% מקולות הבוחרים וזכאי למימון מאוצר המדינה. על פי הדוח הכספי של המועמד, הסתכמו הכנסותיו בתקופת הבחירות ב-605,757 ש"ח, מהן 554,257 ש"ח מימון ממלכתי מאוצר המדינה ו- 51,500 ש"ח מתרומות, והוצאותיו בתקופת הבחירות הסתכמו ב-758,275 ש"ח. המועמד סיים את תקופת הבחירות בגירעון בסכום של 152,518 ש"ח.

המועמד ניהל את חשבונותיו בהתאם להנחיות מבקר המדינה.

על פי סעיף 15 לחוק, תקרת ההוצאות למועמד היתה 1,108,514 ש"ח. הוצאות הבחירות של המועמד בתקופת הבחירות היו בגבולות שנקבעו בסעיף 15 לחוק.

גירעון המועמד הסתכם כאמור ב-152,518 ש"ח. הסברי המועמד בדבר אופן כיסוי הגירעון הניחו את דעתי. לפיכך הכנסותיו בתקופת הבחירות היו בגבולות שנקבעו בסעיף 16 לחוק לעניין קבלת תרומות.

לפיכך ניתן דוח חיובי לגבי תוצאות ביקורת חשבונות המועמד בתקופת הבחירות.

 

 **יוסף חיים שפירא, שופט (בדימ')**

 מבקר המדינה

 ונציב תלונות הציבור

ירושלים, אדר ב' התשע"ו

 אפריל 2016

נתונים על התרומות שקיבלו המועמדים

(מעל 500 ש"ח)

יוסי דגן

| **שם התורם** | **כתובת** | **סכום התרומה בש"ח** |
| --- | --- | --- |
| דודי לזר | חניאל | 5,000 |
| אפרים עוזר | הרצליה | 5,000 |
| טל עוזר | חירות | 5,000 |
| דן ביסמוט | ירושלים | 5,000 |
| אלדד בן רן | חרוצים | 5,000 |
| יחזקאל אמבר | ברכה | 5,000 |
| חגי כץ | ברכה | 5,000 |
| פסח מאיר גולדמן | ברכה | 5,000 |
| ישראל סעדיה | ברכה | 5,000 |
| מרדכי בן אריה | יהוד-מונסון | 5,000 |
| שלמה גולובינסקי | פתח תקווה | 5,000 |
| מאיר אביגזר | ברכה | 5,000 |
| עמית ורדי | רם-און | 5,000 |
| יונדב זר | ברכה | 5,000 |
| ראם מלמד  | ברכה | 5,000 |
| יונתן הישראלי | ברכה | 5,000 |
| שלו קיים | ברכה | 5,000 |
| חיים צבי זאבי | ברקן | 4,000 |
| אליהו גבאי | ירושלים | 2,500 |
| אהרון מנשה | שבי שומרון | 2,000 |
| אריה עופרי | שבי שומרון | 1,000 |
| יצחק דודסון | אריאל | 1,000 |
| אביעד פנחס ויסולי | חיפה | 500 |
|  | **סה"כ** | **96,000** |

שריה דמסקי

| **שם התורם** | **כתובת**  | **סכום התרומה בש"ח** |
| --- | --- | --- |
| אלידע גולדברגר | מבוא חורון | 5,000 |
| נועם נבו | אלון מורה | 5,000 |
| מלאכי אידלס | אמציה | 5,000 |
| אמיר נכטשטרן | אלון מורה | 5,000 |
| יוסף גוטסמן | בני נצרים | 5,000 |
| בצלאל סמוטריץ' | קדומים | 5,000 |
| אריה אידלס | שימעה | 5,000 |
| אליהו קטן | ייט"ב מבואות יריחו | 5,000 |
| אלון סולימאן | אחיהוד | 5,000 |
| שילה הורוביץ | אלון מורה | 5,000 |
| נפתלי רמתי | מעלה שומרון | 1,000 |
| יעקב בר חן | ירושלים | 500 |
|  | **סה"כ**  | **51,500** |